(8)Túto správu sprevádza pracovný dokument útvarov Komisie, Záverečná správa o odvetvovom prieskume týkajúcom sa elektronického obchodu (ďalej len „záverečná správa“), v ktorej sú zhrnuté hlavné zistenia tohto odvetvového prieskumu týkajúceho sa elektronického obchodu a ktorá obsahuje pripomienky predložené zainteresovanými stranami v rámci verejnej konzultácie. Záverečná správa je rozdelená do dvoch osobitných oddielov: prvý oddiel sa týka elektronického obchodu so spotrebným tovarom, druhý sa zameriava na elektronický obchod s digitálnym obsahom.

(15)Tieto trendy na trhu významne ovplyvňujú distribučné a cenové stratégie výrobcov, ako aj maloobchodných predajcov. V reakcii na zvýšenú transparentnosť cien a cenovú súťaž sa výrobcovia snažia získať väčšiu kontrolu nad distribučnými sieťami, ktorá by im umožnila lepšie kontrolovať cenu a kvalitu. To sa premieta do intenzívnejšej prítomnosti výrobcov na maloobchodnej úrovni a zvýšeného používania dohôd alebo zosúladených postupov medzi výrobcami a maloobchodnými predajcami (ďalej len „vertikálne obmedzenia“), ktoré ovplyvňujú hospodársku súťaž medzi maloobchodnými predajcami predávajúcimi rovnakú značku (ďalej len „hospodárska súťaž v rámci obchodnej značky“). V záverečnej správe sa uvádzajú informácie o týchto najtypickejších trendoch na trhu:

(24)Na základe aktuálneho nariadenia o vertikálnych skupinových výnimkách sa pre kvalitatívne a kvantitatívne selektívne distribučné dohody udeľujú výnimky zo zákazu podľa článku 101 ods. 1 ZFEÚ, a to za podmienky, že trhový podiel dodávateľa a kupujúceho nepresiahne 30 %. Výnimka sa uplatňuje bez ohľadu na povahu predmetného výrobku a bez ohľadu na povahu výberových kritérií za podmienky, že neobsahujú závažné obmedzenia (uvedené v článku 4 predmetného nariadenia).

(25)Výsledky odvetvového prieskumu týkajúceho sa elektronického obchodu nepoukazujú na potrebu zmeniť všeobecný prístup Komisie ku kvalitatívnej a kvantitatívnej selektívnej distribúcii, ktorý je zakotvený v nariadení o vertikálnych skupinových výnimkách. Selektívna distribúcia však môže pomáhať pri vykonávaní a monitorovaní istých vertikálnych obmedzení, ktoré môžu vyvolávať obavy týkajúce sa hospodárskej súťaže a vyžadovať si kontrolu.

(26)Viac ako polovica výrobcov napríklad vo svojich selektívnych distribučných dohodách, prinajmenšom pri časti výrobkov, vyžaduje, aby maloobchodní predajcovia prevádzkovali kamenné obchody, čím čisto online aktérov vylučujú z distribúcie predmetných výrobkov.

(27)Väčšina z týchto požiadaviek na kamenné obchody smeruje k podpore hospodárskej súťaže, pokiaľ ide o kvalitu distribúcie. Na druhej strane niektoré požiadavky na kamenné obchody sú v podstate zamerané na vylúčenie čisto online aktérov zo selektívnej distribučnej siete bez posilnenia hospodárskej súťaže o iné parametre, ako je cena, ako sú napríklad kvalita distribúcie a/alebo imidž značky. Hoci sa v dôsledku toho priznáva, že na požiadavku prevádzkovať kamenný obchod sa vo všeobecnosti vzťahuje nariadenie o vertikálnych skupinových výnimkách, niektoré požiadavky prevádzkovať najmenej jeden kamenný obchod bez zjavnej súvislosti s kvalitou distribúcie a/alebo inými potenciálnymi prínosmi si v individuálnych prípadoch vyžadujú podrobnejšiu kontrolu.

3.1.2 Obmedzenia online predaja a inzercie

(28)Výsledky odvetvového prieskumu týkajúceho sa elektronického obchodu poskytujú prehľad prevalencie niektorých vertikálnych obmedzení, ktorým čelia maloobchodní predajcovia prevádzkujúci elektronický obchod.

Podiel maloobchodných predajcov so zmluvnými obmedzeniami podľa druhu obmedzenia

i) Cenové obmedzenia/odporúčania

(29)Cenové obmedzenia/odporúčania sú zďaleka najrozšírenejšími obmedzeniami, ktoré maloobchodní predajcovia uvádzajú.

(30)V zmysle pravidiel hospodárskej súťaže EÚ by výrobcovia nemali prijímať žiadne opatrenia, ktoré by zasahovali do slobody maloobchodných predajcov stanovovať konečné ceny pre zákazníkov prostredníctvom stanovenia odporúčanej maloobchodnej ceny alebo maximálnej maloobchodnej ceny, ktorá by sa rovnala výške minimálnej alebo pevnej ceny. Dohody, ktorými sa stanovujú minimálne alebo pevné ceny ďalšieho predaja či cenové rozpätie (ďalej len „stanovenie ceny pre ďalší predaj“), predstavujú cielené obmedzenie hospodárskej súťaže podľa článku 101 ods. 1 ZFEÚ a závažné obmedzenie v zmysle článku 4 písm. a) nariadenia o vertikálnych skupinových výnimkách.

(31)Na postup odporúčania ceny ďalšieho predaja alebo požadovanie, aby maloobchodný predajca dodržiaval maximálnu cenu ďalšieho predaja, sa zároveň vzťahuje výnimka podľa nariadenia o vertikálnych skupinových výnimkách, a to za podmienky, že sa neprekročia hraničné trhové podiely stanovené v uvedenom nariadení a že odporúčanie sa nerovná minimálnej alebo pevnej cene ďalšieho predaja v dôsledku hrozieb, tlaku alebo stimulov. Odporúčania cien sa považujú za dôležitý prostriedok, ktorým sa komunikuje o kvalite a pozícii značky.

(32)Maloobchodní predajcovia vo svojich pripomienkach poukazovali na používanie stanovenia ceny pre ďalší predaj.

(33)Výrobcovia aj maloobchodní predajcovia pravidelne monitorujú online maloobchodné ceny, často s využitím softvéru na tvorbu cien. V dôsledku toho je v súčasnosti jednoduchšie odhaliť odchýlky od cenových odporúčaní výrobcov. To by mohlo výrobcom umožniť prijatie protiopatrení voči maloobchodným predajcom, ktorí sa odchyľujú od želanej úrovne cien. Dokonca to môže obmedziť motiváciu maloobchodných predajcov vôbec sa odchýliť od týchto cenových odporúčaní. Zvýšená transparentnosť online cien môže zároveň uľahčovať alebo posilňovať kolúziu medzi maloobchodnými predajcami, čím sa zjednodušuje odhaľovanie odchýlok od koluzívnej zmluvy. To by zasa mohlo znížiť motiváciu maloobchodných predajcov odchýliť sa od koluzívnej ceny, keďže sa obmedzia prínosy takejto odchýlky.

(34)Niekoľko respondentov odvetvového prieskumu týkajúceho sa elektronického obchodu vrátane respondentov verejnej konzultácie kritizovalo súčasné pravidlá EÚ, pokiaľ ide o dvojaké ceny. Výrobcom sa vo všeobecnosti zakazuje účtovať si rozdielne veľkoobchodné ceny za tie isté výrobky rovnakému (hybridnému) maloobchodnému predajcovi podľa toho, či výrobky zamýšľa predávať online alebo offline.

(35)Zainteresované strany často vnímali dvojaké ceny ako potenciálne účinný nástroj na riešenie parazitovania. Argumentujú, že dvojaké ceny môžu pomôcť vytvoriť rovnaké podmienky pre online a offline predaje, pričom sa zohľadnia rozdiely v investičných nákladoch. Pripomienky vo vzťahu k dvojakým cenám poukazujú na potrebu flexibilnejšieho prístupu k veľkoobchodným cenám závisiacim od výkonu. Flexibilnejší prístup by umožnil rozlíšenie medzi kanálmi predaja v závislosti od skutočného úsilia pri predaji a podporil by hybridných maloobchodných predajcov pri investíciách do nákladnejších (zvyčajne offline) služieb s pridanou hodnotou.

(36)Niektoré pripomienky však zároveň poukazujú aj na potenciálne nesprávne chápanie pravidiel tvorby cien, keď výrobca stanovuje odlišné (veľkoobchodné) ceny rovnakého výrobku pre rovnakého (hybridného) maloobchodného predajcu v závislosti od kanála ďalšieho predaja, prostredníctvom ktorého sa má výrobok predávať (offline alebo online), ako aj na prax, keď výrobca stanovuje odlišné (veľkoobchodné) ceny rovnakého výrobku pre rôznych maloobchodných predajcov.

(37)V záverečnej správe sa objasňuje, že určovanie rozličných (veľkoobchodných) cien rôznym maloobchodným predajcom sa vo všeobecnosti považuje za bežnú súčasť konkurenčného procesu. Dvojaké ceny pre jedného a toho istého (hybridného) maloobchodného predajcu sa vo všeobecnosti považujú za závažné obmedzenie podľa nariadenia o vertikálnych skupinových výnimkách Navyše sa v záverečnej správe poukazuje na možnosť poskytnutia výnimiek v individuálnych prípadoch dohôd o dvojakých cenách na základe článku 101 ods. 3 ZFEÚ, napríklad ak by bola dohoda o dvojakých cenách nevyhnutná na riešenie parazitovania.